ANC vervreem 'ons mense' – Lesufi | Maroela Media
Panyaza Lesufi, adjunkvoorsitter van die ANC in Gauteng, het Woensdag sy mond uitgespoel oor korrupsie binne ANC-geledere tydens sy huldeblyk aan die teenapartheidsaktivis Andrew Mlangeni.
Mlangeni was die laaste oorlewende aangeklaagde van die opspraakwekkende Rivonia-verhoor en is verlede Dinsdag in die 1 Militêre Hospitaal in Pretoria oorlede.
Andrew Mlangeni. Foto: Presidensie/Twitter
Lesufi het die skare toegespreek tydens Mlangeni se staatsbegrafnis by die Universiteit van Johannesburg se Soweto-kampus. In sy toespraak het hy gewaarsku dat die vryheid waarvoor Mlangeni geveg het, verlore kan gaan indien die regerende party daarin misluk om van die interne probleme soos korrupte kaders aan te spreek. "Die opofferings wat jy [Mlangeni] gemaak het, kan dalk vergeefs wees indien iets drasties nie gedoen word nie," het Lesufi gesê. "Die wantroue tussen die leierskap en ons mense word by die dag groter. In plaas daarvan dat ons veg vir die ontwikkeling van ons mense, stry ons oor posisies. Eerder as om te veg vir die ontwikkeling van ons land, is ons omring deur gulsige aasvoëls."
Lesufi het daarop gewys dat dit "nog nooit in die geskiedenis" gebeur het dat ANC-kiesers in die party twyfel of ontevrede is met sommige van die "vryheidsvegters" se optrede nie. "Nog nooit in ons geskiedenis het gulsigheid en korrupsie die gedagtes van ons mense oorheers nie. In jou [Mlangeni] se eer, moet ons al hierdie verkeerde dinge regstel."
Hy het egter nie geleentheid laat verbygaan om grondhervorming en ‑onteiening te bevorder nie. "Maar jy [Mlangeni] moet ook dié wat dood is in die stryd om vryheid daarop wys dat van die mense wat jy gevra het ons moet vergewe, ons vergifnis as vanselfsprekend aanvaar en hulle weier steeds om ons land aan ons terug te gee."
Ag tog! Soek nou punte. Gatkruip skielik.
Hoeveel mense was by begrafnis
"Kurrupte kaders aan te spreek" se hy….mmmmm wat van hul gaan tronk toe eerder en betaal elke sent terug?